b'\n_START_ARTICLE_\nFilmstaden\n_START_PARAGRAPH_\nFilmstaden on Ruotsissa Solnan kunnan R\xc3\xa5sundassa sijaitseva alue, jossa ovat toimineet Svensk Filmindustrin elokuvastudiot.\n_START_SECTION_\nHistoriaa\n_START_PARAGRAPH_\nAlue on rakennettu vuosina 1919\xe2\x80\x931920, mink\xc3\xa4 j\xc3\xa4lkeen siit\xc3\xa4 tuli yksi Euroopan moderneimmista elokuvastudioista. Filmstadeniin rakennettiin ty\xc3\xb6pajoja, pukeutumistiloja, konttoreita, filmilaboratorio, elokuvien s\xc3\xa4ilytystiloja, varastoja, ravintola ja kaksi suurta kuvausateljeeta. Rakennukset ovat tyylilt\xc3\xa4\xc3\xa4n p\xc3\xa4\xc3\xa4osin kansallisromantiikkaa, mutta niiss\xc3\xa4 on piirteit\xc3\xa4 my\xc3\xb6s alkavasta 1920-luvun klassisismista. Alue on ollut osa maaseutumaista kulttuurimaisemaa, joten monia ulkokohtauksia on voitu kuvata ymp\xc3\xa4rist\xc3\xb6ss\xc3\xa4. 1940- ja 1950-luvuilla Filmstadenin ymp\xc3\xa4rille rakennettiin kerrostaloja ja vanha aita korvattiin betonimuurilla.\n_START_SECTION_\nElokuvia\n_START_PARAGRAPH_\nFilmstadenissa on tehty melkein 400 elokuvaa. Monet ruotsalaiset n\xc3\xa4yttelij\xc3\xa4t ja ohjaajat ovat ty\xc3\xb6skennelleet Filmstadenissa. Siell\xc3\xa4 on tehty esimerkiksi Ingmar Bergmanin, Alf Sj\xc3\xb6bergin, Arne Sucksdorffin, Hasse Ekmanin, Jan Troellin, Hans Alfredsonin ja Tage Danielssonin elokuvia. Alueella kuvattuja elokuvia ovat esimerkiksi Terje Vigen (1917), Ajomies (1920) ja Erotikon (1920) sek\xc3\xa4 ensimm\xc3\xa4inen ruotsalainen \xc3\xa4\xc3\xa4nielokuva Sano se s\xc3\xa4velin. _NEWLINE_1960-luvulla elokuvia alettiin kuvata enemm\xc3\xa4n aidoissa ymp\xc3\xa4rist\xc3\xb6iss\xc3\xa4 eik\xc3\xa4 yht\xc3\xa4 suurille studioille ollut en\xc3\xa4\xc3\xa4 niink\xc3\xa4\xc3\xa4n tarvetta. Siksi vuonna 1969 toiminta siirtyi merkitt\xc3\xa4v\xc3\xa4sti pienempiin tiloihin Stocksundiin. Viimeisten alueella kuvattujen elokuvien joukossa olivat sis\xc3\xa4kohtaukset Peppi Pitk\xc3\xa4tossuun ja Ingmar Bergmanin Kosketus.\n_START_SECTION_\nNykyisyys\n_START_PARAGRAPH_\nVuonna 2001 Filmstadeniin tehtiin uusi asemakaava. Useimmat kulttuurihistoriallisesti arvokkaat rakennukset suojeltiin, joten niit\xc3\xa4 ei saa purkaa eik\xc3\xa4 julkisivuja muuttaa. Osa rakennuksista on purettu uusien rakennusten tielt\xc3\xa4._NEWLINE_Osa alueesta on muutettu uusiksi asunnoiksi. Niiden rakentaminen aloitettiin vuonna 2003._NEWLINE_Filmstadenissa sijaitsee SF:n elokuvateatteri Filmstaden R\xc3\xa5sunda ja my\xc3\xb6s SF:n p\xc3\xa4\xc3\xa4konttori. Alueella toimivat my\xc3\xb6s SF:n omistamat AB Filmteknik ja AB Filmlager. Ateljeet olivat vuokrattuina Statens Scenskolalle joitakin vuosia, mutta vuodesta 1971 alkaen tilat ovat olleet Riksteaternin k\xc3\xa4yt\xc3\xb6ss\xc3\xa4.'